b'\n_START_ARTICLE_\nCoca-Cola\n_START_SECTION_\nHist\xc3\xb2ria\n_START_PARAGRAPH_\nLa Coca-Cola fou creada el 1885 per John Pemberton a la farm\xc3\xa0cia Jacobs de la ciutat d\'Atlanta, Ge\xc3\xb2rgia. Amb una barreja de fulles de coca i llavors de cola va voler crear un remei, que comen\xc3\xa7\xc3\xa0 essent comercialitzat com a una medecina que alleuja el mal de cap i dissimula les n\xc3\xa0usees, despr\xc3\xa9s fou venuda en la seva farm\xc3\xa0cia com un remei que calmava la set, a 5 centaus el got._NEWLINE_Tenint en compte aquesta composici\xc3\xb3, el comptable de l\'empresa, Frank Robinson, sugger\xc3\xad el nom de Coca-Cola i amb la seva cal\xc2\xb7ligrafia disseny\xc3\xa0 el logotip modernista que encara \xc3\xa9s en \xc3\xbas i s\'ha convertit en una icona mundial. Aquell mateix 1886, Pemberton serv\xc3\xad el primer got de Coca-Cola, presentada com a beguda medicinal. Durant el primer any, el consum fou de nou vasos diaris de mitjana._NEWLINE_L\'any seg\xc3\xbcent, Pemberton decid\xc3\xad vendre la f\xc3\xb3rmula per dos mil tres-cents d\xc3\xb2lars a un home de negocis anomenat Asa Candler. Al cap de deu anys, i despr\xc3\xa9s d\'una agressiva campanya publicit\xc3\xa0ria, ja era una de les begudes m\xc3\xa9s populars a tots els Estats Units i Canad\xc3\xa0 i van obrir-se diverses envasadores als Estats Units._NEWLINE_M\xc3\xa9s tard, un grup d\'advocats compraren l\'empresa i feren que Coca-Cola arrib\xc3\xa9s a tot el m\xc3\xb3n. Des d\'aqu\xc3\xad l\'empresa es va convertir en The Coca-Cola Company.\n_START_SECTION_\nSabor i ingredients\n_START_PARAGRAPH_\nEl distintiu gust de cola ve en la seva majoria de la barreja de sucre i olis de taronja, llimona i vainilla. Els altres ingredients canvien el gust nom\xc3\xa9s lleugerament. En alguns pa\xc3\xafsos, com Estats Units i Argentina, Coca-Cola \xc3\xa9s endolcida amb xarops de blat anomenat t\xc3\xa8cnicament fructosa. A M\xc3\xa8xic i Europa, Coca-Cola segueix usant sucre. Tot i que recentment es legisl\xc3\xa0 a M\xc3\xa8xic durant el mandat de l\'expresident conservador Vicent Fox, a favor de permetre l\'\xc3\xbas de fructosa per endolcir les begudes com Coca-cola, a causa del fet que \xc3\xa9s molt m\xc3\xa9s barata, alhora provoc\xc3\xa0 una onada de protestes camperoles a tot M\xc3\xa8xic i hi hagu\xc3\xa9 algunes vagues; aquestes mesures no van evitar que la legislaci\xc3\xb3 mexicana don\xc3\xa9s marxa enrere._NEWLINE_Durant anys la coca\xc3\xafna va ser un component fins que a principis del segle XX es va retirar de la f\xc3\xb3rmula en previsi\xc3\xb3 de les lleis que prohibirien la venda i \xc3\xbas de la coca\xc3\xafna. La p\xc3\xa0gina web de la companyia declara que "Coca-Cola no cont\xc3\xa9 coca\xc3\xafna o una altra subst\xc3\xa0ncia perjudicial, i la coca\xc3\xafna mai ha estat un ingredient de Coca-Cola". Aix\xc3\xb2 es deu al fet que moltes persones creuen que el nom de la marca deriva de la coca\xc3\xafna quan realment el nom refereix als principals ingredients en la f\xc3\xb3rmula original._NEWLINE_Una altra pol\xc3\xa8mica subst\xc3\xa0ncia relacionada amb la Coca-cola \xc3\xa9s la cafe\xc3\xafna. El contingut de cafe\xc3\xafna de Coca-Cola ha estat objecte de diversos judicis des dels anys 1920. Per\xc3\xb2 una ampolla de 235ml cont\xc3\xa9 23mg de cafe\xc3\xafna, mentre que 235ml de caf\xc3\xa8 com\xc3\xba, no descafe\xc3\xafnat, en contenen entre 61 i 164mg. Tot i que no significa que perqu\xc3\xa8 el caf\xc3\xa8 tingui m\xc3\xa9s cafe\xc3\xafna proporcionalment que la Coca-Cola, aquesta no sigui perjudicial._NEWLINE_Avui dia la Coca-Cola \xc3\xa9s manufacturada com xarop i subministrada a diverses franqu\xc3\xadcies que la reconstitueixen, embotellen i distribueixen.\n_START_SECTION_\nSalut\n_START_PARAGRAPH_\nHa tingut diverses acusacions al llarg de la seva hist\xc3\xb2ria d\'\xc3\xa9sser nociva. Per exemple, el 1954 la legislaci\xc3\xb3 francesa arrib\xc3\xa0 a prohibir-la, tot i que aquesta prohibici\xc3\xb3 no fou molt permanent._NEWLINE_La Coca-Cola Zero que es ven a M\xc3\xa8xic cont\xc3\xa9 un ingredient que la dels Estats Units i la Uni\xc3\xb3 Europea (m\xc3\xa9s curosos amb els seus est\xc3\xa0ndards de qualitat) no cont\xc3\xa9: el Ciclamat de Sodi. Als Estats Units es va prohibir perqu\xc3\xa8 estudis varen demostrar que produeix c\xc3\xa0ncer. Avui est\xc3\xa0 en debat si es legalitza novament. Hi ha un llistat d\'additius als aliments que es diu \'Generally Recognized as Safe\' (GRAS), additius generalment reconeguts com a segurs.\n_START_SECTION_\nObesitat i diabetis\n_START_PARAGRAPH_\nUna de les principals preocupacions d\'alguns consumidors \xc3\xa9s l\'efecte que produeix el sucre que cont\xc3\xa9 (diabetis mellitus i obesitat); i \xc3\xa9s considerat com un dels motius de la baixa en la venda. Aquests problemes podrien solucionar-se parcialment si s\'indiqu\xc3\xa9s la ingesta m\xc3\xa0xima recomanada en els productes. Tamb\xc3\xa9 crida l\'atenci\xc3\xb3 d\'alguns consumidors l\'\xc3\xbas de certs edulcorants, per exemple l\'\xc3\xbas de ciclamat de potassi que ha estat prohibit preventivament als Estats Units.\n_START_SECTION_\nCorrosi\xc3\xb3\n_START_PARAGRAPH_\nSi b\xc3\xa9 \xc3\xa9s cert que la Coca-Cola cont\xc3\xa9 \xc3\xa0cid fosf\xc3\xb2ric, i que resulta corrosiu per a certs materials, aix\xc3\xb2 no implica que tingui el mateix efecte al cos hum\xc3\xa0 en ingerir-se. Diferents fonts solen ubicar el pH de Coca-Cola entre 2 i 4 (semblant al suc de llimona), el que no produiria problemes g\xc3\xa0strics. Tanmateix, \xc3\xa9s acusada de corroir les dents. A m\xc3\xa9s, quan l\'\xc3\xa0cid fosf\xc3\xb2ric arriba a la sang, \xc3\xa9s neutralitzat pel cos gr\xc3\xa0cies a sals que contenen minerals com el calci, magnesi, sodi i ferro. Aix\xc3\xb2 podria produir desmineralitzaci\xc3\xb3; i tamb\xc3\xa9, en conjunt amb el sucre, dificulta l\'absorci\xc3\xb3 de ferro.\n_START_SECTION_\nMoviment benestar\n_START_PARAGRAPH_\nPossiblement com a resposta a la preocupaci\xc3\xb3 dels consumidors, Coca-Cola ha iniciat el "Moviment benestar". Es tracta d\'una campanya que intenta orientar les persones a un consum m\xc3\xa9s saludable. Per aix\xc3\xb2 recalquen la necessitat d\'hidrataci\xc3\xb3 del cos, de consumir una dieta equilibrada i de fer exercici (per exemple amb esports o danses)._NEWLINE_Tanmateix, el m\xc3\xa0xim recomanable no s\'hi indica ni en els seus productes ni est\xc3\xa0 f\xc3\xa0cilment a l\'abast del consumidor, tot i que s\xc3\xad que posseeixen en el lloc de Moviment benestar una secci\xc3\xb3 en la que es pot calcular la necessitat di\xc3\xa0ria d\'hidrataci\xc3\xb3 segons el pes, l\'edat i el sexe de la persona, i segons l\'exercici realitzat. I tamb\xc3\xa9 al lloc de l\'Institut de Begudes per a la Salut i el Benestar" hi ha informaci\xc3\xb3 sobre ingesta di\xc3\xa0ria admissible de certs ingredients.\n_START_SECTION_\nPol\xc3\xa8miques\n_START_PARAGRAPH_\nHi ha molta pol\xc3\xa8mica al voltant de l\'empresa, els seus productes i les seves t\xc3\xa8cniques de comer\xc3\xa7. Recentment la Coca-Cola ha estat denunciada en el Regne Unit per fer dependents els joves al menjar r\xc3\xa0pid. A l\'\xc3\x8dndia, la corporaci\xc3\xb3 ha provocat diversos boicots i protestes com a resultat del descobriment dels baixos nivells d\'higiene i de l\'impacte negatiu en el medi ambient._NEWLINE_En l\xe2\x80\x99\xc3\xa0mbit catal\xc3\xa0 l\xe2\x80\x99empresa ha suscitat molta pol\xc3\xa8mica per la seva negativa a etiquetar en llengua catalana tot i fer-ho en la totalitat de la resta de lleng\xc3\xbces europees de dimensions similars. Per tal de reivindicar els drets dels consumidors, el 12 de desembre de 1993 la Plataforma per la Llengua va aconseguir fer un r\xc3\xa8cord Guiness en reunir m\xc3\xa9s de 15.000 llaunes buides de Coca-Cola a la pla\xc3\xa7a de Catalunya de Barcelona amb les quals va construir un r\xc3\xa8tol gegant on es podia llegir la frase "Etiquetem en catal\xc3\xa0". En aquella ocasi\xc3\xb3, l\'organitzaci\xc3\xb3 va prendre el lema: "La Coca-Cola etiqueta en 135 idiomes d\'arreu del m\xc3\xb3n, i per qu\xc3\xa8 no en catal\xc3\xa0?" per tal d\'evidenciar el tracte excepcional que la multinacional de begudes feia envers el catal\xc3\xa0 respecte a la resta de lleng\xc3\xbces de la Uni\xc3\xb3 Europea i dels pa\xc3\xafsos de tradici\xc3\xb3 democr\xc3\xa0tica. El 2010, despr\xc3\xa9s de l\xe2\x80\x99aprovaci\xc3\xb3 al Parlament de Catalunya del Codi de Consum de Catalunya, amb el dret reconegut dels consumidor de rebre l\xe2\x80\x99etiquetatge en catal\xc3\xa0, la companyia encara no etiquetava en catal\xc3\xa0. El dia 31 de maig de 2014, la Plataforma per la Llengua, tot recordant l\'acte del 12 de desembre de 1993, va recollir m\xc3\xa9s de 40.000 llaunes de Coca-Cola, per fer un mosaic amb les lletres "Etiqueteu en catal\xc3\xa0!" al bell mig de la pla\xc3\xa7a de Catalunya de Barcelona, per exigir que la companyia acompl\xc3\xads la normativa i etiquet\xc3\xa9s en catal\xc3\xa0 despr\xc3\xa9s de m\xc3\xa9s de 20 anys de demandes. Aix\xc3\xad mateix va fer un informe sobre la pol\xc3\xadtica ling\xc3\xbc\xc3\xadstica de la companyia en refer\xc3\xa8ncia al catal\xc3\xa0.\n_START_SECTION_\nCoca-Cola Light\n_START_PARAGRAPH_\nCoca-Cola Light (tamb\xc3\xa9 coneguda com a Coke Light) \xc3\xa9s la versi\xc3\xb3 de Coca-Cola amb poques calories i sense sucre. T\xc3\xa9 moltes variants, com la Coca-Cola Light Citra (a M\xc3\xa8xic), la Coca-Cola Light a la Llimona (a Catalunya, Xile, Brasil, etc.), la Diet Coca-Cola Cherry (als Estats Units), etc. Fou introdu\xc3\xafda al mercat dels Estats Units el juliol de 1982.\n_START_SECTION_\nComposici\xc3\xb3\n_START_PARAGRAPH_\nCoca-Cola Light empra aspartam, un edulcorant sint\xc3\xa8tic basat en la fenilalanina, per poder reduir el contingut de sucre en la beguda, no es recomana el consum de fenilalanina per embarassades ni pacients amb fenilceton\xc3\xbaria, normalment els productes que contenen aspartam porten una advert\xc3\xa8ncia en l\'etiquetatge sobre la pres\xc3\xa8ncia de fenilalanina. S\'ha vist que la fenilalanina t\xc3\xa9 l\'habilitat \xc3\xbanica de bloquejar certs enzims, les encefalinasses al sistema nervi\xc3\xb3s central, que normalment s\'encarreguen de degradar les hormones naturals semblants a la morfina. Aquestes hormones s\'anomenen endorfines i encefalines i actuen com a potents analg\xc3\xa8sics end\xc3\xb2gens. La beguda \xc3\xa9s lliure de calories (t\xc3\xa9 0 calories)._NEWLINE_La Coca-Cola Light que es comercialitza a Catalunya cont\xc3\xa9 Ciclamat de sodi, producte sint\xc3\xa8tic que ha estat retirat de la Coca-Cola en alguns pa\xc3\xafsos per dubtes en com pot afectar a la salut.\n_START_SECTION_\nAm\xc3\xa8rica i Europa\n_START_PARAGRAPH_\n\xc3\x89s a Am\xc3\xa8rica on m\xc3\xa9s es consumeix Coca-Cola. El r\xc3\xa8cord mundial (2007) el t\xc3\xa9 M\xc3\xa8xic amb 135,8 litres per capita anual, seguit per Estats Units amb 96,0 litres per capita anual i en tercer lloc l\'estat espanyol amb 95,4 litres.\n_START_SECTION_\n\xc3\x80sia\n_START_PARAGRAPH_\nCoca-Cola ingressa als forats l\'any 1954. Despr\xc3\xa9s d\'intentar alguns noms que tenien significats diversos i rid\xc3\xadculs, se\'n trob\xc3\xa0 un que sonava semblant, "Ko-kou-ko-le", que pot traduir-se per "felicitat a la boca".\n_START_SECTION_\n\xc3\x9as alternatiu\n_START_PARAGRAPH_\nEs pot utilitzar per a desembussar canonades.'